Document ID: 32003R1654

32003R1654
L 245/38
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1654/2003 НА СЪВЕТА
от 18 юни 2003 година
за изменение на Регламент (ЕО) № 2062/94 за създаване на Европейска агенция за безопасност и здраве при работа
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Сметната палата (3),
като има предвид, че:
(1)
Някои разпоредби на Регламент (ЕО) № 2062/94 на Съвета от 18 юли 1994 г. за създаване на Европейска агенция за безопасност и здраве при работа (4) следва да се приведат в съответствие с Регламент (ЕО, Евратом) № 1605/2002 на Съвета от 25 юни 2002 г. относно финансовия регламент, приложим за общия бюджет на Европейските общности (наричан по-долу „общия финансов регламент“) (5), и по-специално член 185 от него.
(2)
Общите принципи и граници, които уреждат предвиденото в член 255 от Договора, право на достъп до документи, са определени в Регламент (ЕО) № 1049/2001 на Европейския парламент и на Съвета от 30 май 2001 г. за обществения достъп до документи на Европейския парламент, Съвета и Комисията (6).
(3)
При приемането на Регламент (ЕО) № 1049/2001, трите институции се споразумяха в съвместна декларация, че агенциите и сходните органи следва да прилагат правила, които да съответстват на определените в посочения регламент.
(4)
За целта в Регламент (ЕО) № 2062/94 следва да се включат подходящи разпоредби, за да може Регламент (ЕО) № 1049/2001 да се прилага към Европейската агенция за безопасност и здраве при работа, както и да се включи разпоредба за жалби срещу отказ за достъп до документи.
(5)
За целта Регламент (ЕО) № 2062/94 съответно следва да се измени,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2062/94 се изменя, както следва:
1.
Член 6 се заменя със следното:
„Член 6
Достъп до документи
1. За документите, които се държат от Агенцията, се прилагат разпоредбите на Регламент (ЕО) № 1049/2001 на Европейския парламент и на Съвета от 30 май 2001 г. за обществения достъп до документи на Европейския парламент, Съвета и Комисията (7).
2. Административният съвет приема практически мерки за прилагане на Регламент (ЕО) № 1049/2001 в срок от шест месеца от влизането в сила на Регламент (ЕО) № 1654/2003 на Съвета от 18 юни 2003 г. за изменение на Регламент (ЕО) № 2062/94 за създаване на Европейска агенция за безопасност и здраве при работа (8);
3. Решенията на Агенцията съгласно член 8 от Регламент (ЕО) № 1049/2001 могат да бъдат обжалвани пред Омбудсмана или пред Съда на Европейските общности при условията, които са съответно предвидени в членове 195 и 230 от Договора.
2.
Член 10, параграф 2 се заменя със следното:
„2. Административният съвет приема годишния доклад за дейността на Агенцията и най-късно до 15 юни го изпраща на Европейския парламент, Съвета, Комисията, Европейския икономически и социален комитет, Сметната палата, държавите-членки и Консултативния комитет по безопасност, хигиена и опазване на здравето на работното място.
3. Агенцията ежегодно изпраща на бюджетния орган всякаква информация, която е от значение за резултата от процедурите за оценка.“;
3.
Членове 13, 14 и 15 се заменят със следното:
„Член 13
Проект на бюджетна прогноза - Приемане на бюджета
1. Всяка година административният съвет, въз основа на проект, изготвен от директора, изготвя бюджетна прогноза на приходите и разходите на Агенцията за следващата финансова година. Най-късно до 31 март административният съвет изпраща на Комисията тази бюджетна прогноза, която включва и проект на щатното разписание.
2. Комисията изпраща бюджетната прогноза на Европейския парламент и на Съвета (наричани по-нататък „бюджетния орган“), заедно с предварителния общ проектобюджет на Европейския съюз.
3. Въз основа на бюджетна прогноза, Комисията включва в предварителния проектобюджет на Европейския съюз предварителните прогнози, които счита за необходими за щатното разписание и размера на субсидията, с която ще се задължи общия бюджет, който тя представя пред бюджетния орган в съответствие с член 272 от Договора.
4. Бюджетният орган одобрява определените средства за субсидия на Агенцията.
Бюджетният орган приема щатното разписание на Агенцията.
5. Бюджетът на Агенцията се приема от административния съвет. Той става окончателен след приемането на общия бюджет на Европейския съюз. При необходимост, бюджетът съответно се коригира.
6. Административният съвет във възможно най-кратък срок уведомява бюджетния орган за намерението си да осъществи проект, който може да доведе до значителни финансови последици за финансирането на бюджета, по-специално проекти, свързани с имоти, като наемане или закупуване на сгради. Той информира Комисията за това.
Когато клон на бюджетния орган е уведомил за намерението си да произнесе становище, той изпраща становището си до административния съвет в рамките на шест седмици от датата на уведомлението за проекта.
Член 14
Изпълнение на бюджета
1. Директорът отговаря за изпълнението на бюджета на Агенцията.
2. Най-късно до 1 март след всяка финансова година счетоводителят на Агенцията съобщава предварителните счетоводни отчети на счетоводителя на Комисията, заедно с доклад за бюджетното и финансово управление за съответната финансова година. Счетоводителят на Комисията консолидира предварителните счетоводни отчети на институциите и децентрализираните органи в съответствие с член 128 от общия финансов регламент.
3. Най-късно до 31 март след всяка финансова година счетоводителят на Комисията изпраща на Сметната палата предварителните счетоводни отчети на Агенцията, заедно с доклад за бюджетното и финансово управление за съответната финансова година. Докладът за бюджетното и финансово управление за съответната финансова година се изпраща и на Европейския парламент и на Съвета.
4. След като получи бележките на Сметната палата по предварителните счетоводни отчети на Агенцията, съгласно член 129 от общия финансов регламент, директорът изготвя на своя отговорност окончателните счетоводни отчети на Агенцията и ги изпраща на административния съвет за становище.
5. Административният съвет произнася становище по окончателните счетоводни отчети на Агенцията.
6. Най-късно до 1 юли след всяка финансова година директорът изпраща окончателните счетоводни отчети на Европейския парламент, Съвета, Комисията и Сметната палата, заедно със становището на административния съвет.
7. Окончателните счетоводни отчети се публикуват.
8. Най-късно до 30 септември директорът изпраща до Сметната палата отговор на нейните бележки. Той изпраща този отговор и на административния съвет.
9. Директорът представя на Европейския парламент, по искане на последния, всякаква необходима информация за безпрепятственото прилагане на процедурата за освобождаване от отговорност за въпросната финансова година, съгласно предвиденото в член 146, параграф 3 от общия финансов регламент.
10. Европейският парламент, по препоръка на Съвета, с квалифицирано мнозинство, преди 30 април на година N + 2, освобождава от отговорност директора за изпълнението на бюджета за година N.
Член 15
Финансов регламент
Приложимите финансови правила за Агенцията се приемат от административния съвет, след провеждане на консултации с Комисията. Те не могат да се отклоняват от разпоредбите на Регламент (ЕО, ЕВРАТОМ) № 2343/2002 на Комисията от 19 ноември 2002 г. за рамковия финансов регламент за органите, посочени в член 185 от Регламент (ЕО, ЕВРАТОМ) № 1605/2002 на Съвета относно финансовия регламент, приложим за общия бюджет на Европейските общности (9), освен ако това е изрично необходимо за работата на Агенцията и с предварителното съгласие на Комисията.
Член 2
Настоящият регламент влиза в сила на първия ден от месеца следващ този, през който е публикуван в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 18 юни 2003 година.

Labels: 12
2
15